嗜極生物

係指一啲能夠喺多數生物都生存唔到嘅地方生存嘅生物。

例如係地衣噉，有科學家試過做實驗，喺實驗室入面模擬火星嘅環境－火星平均溫度得嗰攝氏零下 60 度，而且大氣層以二氧化碳為主，一般嘅人類唔著太空衣難以長時間喺火星生存－不過地衣就有能力喺模擬嘅火星環境當中獨力生存成個月咁耐。

已知嘅嗜極生物冚唪唥都係微生物。

重要特徵 
嗜極生物嘅一大特徵係擅長運用一啲唔尋常嘅能量來源：嗜極生物好多時可以忍受凍結、冇水、極少嘢食同埋高輻射等等絕大多數生物都頂唔順嘅嘢，而且仲有可能喺啲噉嘅環境下生存數以年甚至世紀計嘅時間；一般生物之所以頂唔順呢啲環境，其中一個主因係因為呢啲環境會搞到生物做唔到「由太陽光嗰度攞能量」嘅過程－一般嘅地球植物要做光合作用，而動物就一係食植物、一係食其他動物，極低或者極高溫度、冇水同冇光都會阻礙上述生命過程嘅進行，但嗜極生物好多時都識得直接噉由火山或者輻射等嘅來源嚟攞佢哋生存要用嘅能量，呢點令到佢哋能夠喺冇水或者不見天日嘅地方生存。

相關學科 

天體生物學係生物學嘅一個子領域，專門思考「一粒行星要達到乜條件先可以有生命喺上面存活」嘅問題，而天體生物學家亦好有興趣研究嗜極生物：地球以外嘅行星嘅環境同地球好唔同，好多時都好似嗜極生物嘅生存環境，例如南極嘅某啲地區溫度極低，而且鹽嘅濃度高、礦物質嘅濃度低、同埋紫外光輻射勁，呢啲特性令呢啲地區嘅環境同火星表面相當似，所以如果搵到能夠喺呢種環境下生存嘅嗜極生物，科學家就可以作出「生命係有可能喺火星上存活」嘅宣稱。

生命
海洋生物
外星生物

攷

拎 

Extreme Environments - Science Education Resource Center
Extremophile Research

生物學